### NN 131/2020 (27.11.2020.), Statutarna Odluka o izmjenama i dopunama Statuta Mosta nezavisnih lista

POLITIČKE STRANKE

2504

Na temelju članka 6. Ustava Republike Hrvatske (»Narodne novine« broj: 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01 – pročišćeni tekst, 55/01 – ispravak, 76/10, 85/10 – pročišćeni tekst i 5/14 – Odluka Ustavnog suda Republike Hrvatske) i članka 10. Zakona o političkim strankama (»Narodne novine« broj: 76/93, 111/96, 164/98, 36/01 i 28/06) i članka 42. stavak 1. Statuta Mosta nezavisnih lista (klasa: UP/I-006-01/17-03/10, urbroj: 515-03-02/1-17-2), Sabor Mosta nezavisnih lista na svom III. zasjedanju održanom 7. studenoga 2020. godine donosi

STATUTARNU ODLUKU

O IZMJENAMA I DOPUNAMA STATUTA MOSTA NEZAVISNIH LISTA

Članak 1.

U Statutu Mosta nezavisnih lista (klasa: UP/I-006-01/17-03/10, urbroj: 515-03-02/1-17-2) od 28. siječnja 2017. mijenja se preambula i glasi:

»Most je politička opcija koja želi: Hrvatsku jednakih prilika za sve, oslobođenu korupcije i klijentelizma, uređenu kao pravedno i demokratsko društvo u kojemu se poštuje ljudsko dostojanstvo, temeljna ljudska prava i slobode, da je usmjerena zaštiti suverenosti Republike Hrvatske, njezina nacionalnog identiteta te zaštiti njezinih prirodnih resursa i okoliša, da želi neovisno i učinkovito pravosuđe, javnu upravu u službi svih građana, racionalan i efikasan državni aparat, manje poreze te odgovorno i transparentno upravljanje javnim novcem, da će se zalagati za razvoj ekonomskih sloboda uz poštovanje radničkih prava, za obiteljske vrijednosti koje su temelj društvenih vrijednosti, kao i za zaštitu dostojanstva ljudske osobe, da smatra da se razvoj društva treba odvijati u okruženju koje pospješuje cjelovit razvoj ljudske osobe, njegujući pri tome općeljudske kršćanske vrijednosti i kulturu hrvatskog naroda te poštujući vrednote Domovinskog rata.

Na temelju članka 6. Ustava Republike Hrvatske (»Narodne novine« broj: 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01 – pročišćeni tekst, 55/01 – ispravak, 76/10, 85/10 – pročišćeni tekst i 5/14 – Odluka Ustavnog suda Republike Hrvatske) i članka 10. Zakona o političkim strankama (»Narodne novine« broj: 76/93, 111/96, 164/98, 36/01 i 28/06) i članka 42. stavak 1. Statuta Mosta nezavisnih lista (klasa: UP/I-006-01/17-03/10, urbroj: 515-03-02/1-17-2), Sabor Mosta na svom III. zasjedanju održanom 7. studenoga 2020. godine donosi:«

Članak 2.

Iz naslova Statuta brišu se riječi: »nezavisnih lista«.

Članak 3.

Članak 1. stavak 1. mijenja se i glasi:

»(1) Most je politička stranka koja okuplja pojedince koji prihvaćaju Mostove političke ciljeve i način njegova političkog djelovanja.«

U stavku 2. iza riječi: »Most« riječi »nezavisnih lista« brišu se.

Članak 4.

Iza članka 1. dodaje se novi članak 1.a i glasi:

»Članak 1.a

Izrazi koji se za fizičke osobe u ovom Statutu koriste u muškom rodu su neutralni i odnose se jednako na osobe muškog i ženskog spola.«

Članak 5.

U članku 2. stavak 1. iza riječi »Most« riječi: »nezavisnih lista« brišu se.

Stavak 2. briše se.

U stavku 3. riječi: »nezavisnih lista« brišu se.

Dosadašnji stavak 3. postaje stavak 2.

Članak 6.

U članku 4. stavak 1. riječi: »ispod luka se nalaze tipografskim masnim crvenonarančastim slovima riječi »nezavisnih lista« brišu se, a iza riječi »most« zarez se zamjenjuje točkom.

U stavku 3. iza riječi: »otisnut« riječi: »puni i skraćeni« brišu se.

Članak 7.

U članku 7. stavak 4. briše se.

Dosadašnji stavak 5. postaje stavak 4.

Članak 8.

U članku 8. stavak 2. briše se.

U stavku 3. riječi: »Sabor Mosta« zamjenjuju se riječima: »Glavni odbor Mosta većinom glasova«.

Dosadašnji stavak 3. postaje stavak 2.

Članak 9.

U članku 9. stavak 2. mijenja se i glasi:

»(2) Predsjedništvo donosi odluku o članstvu na temelju pisanog prijedloga Predsjednika Mosta, Organizacijskog tajnika ili nadležnog koordinatora, odnosno povjerenika ako koordinator nije izabran.«

Stavak 3. mijenja se i glasi:

»(3) Osoba iz stavka 2. ovog članka uputit će prijedlog za donošenje odluke o članstvu, na zahtjev kandidata, ako utvrdi da su ispunjenje pretpostavke iz članka 8. ovog Statuta.«

Članak 10.

Članak 10. briše se.

Članak 11.

Članak 12. mijenja se i glasi:

»(1) Članu Mosta prestaje članstvo u Mostu:

– danom saznanja Predsjedništva Mosta o učlanjenju člana Mosta u drugu stranku

– kandidiranjem na izborima bez suglasnosti nadležnog tijela Mosta

– podnošenjem ostavke na članstvo ili dužnost u predstavničkim, izvršnim i drugim tijelima vlasti bez suglasnosti nadležnog tijela Mosta

– istupanjem/izlaskom iz kluba općinskih, gradskih ili županijskih vijećnika Mosta ili Kluba saborskih zastupnika

– smrću

– danom podnošenja pisanog zahtjeva o istupanju iz članstva u Mostu

– danom pravomoćnosti sudske odluke za kaznena djela zbog kojih se progoni po službenoj dužnosti

– isključenjem iz članstva u skladu sa Statutom i Etičkim kodeksom Mosta ili

– neplaćanjem članarine, na dan proteka tri mjeseca od dana dostave obavijesti o iznosima dospjele, a neplaćene članarine.

(2) Osobi kojoj je prestalo članstvo u Mostu prestaje i članstvo u klubu Mosta. «

Članak 12.

Iza članka 12. dodaju se novi članak 12.a i članak 12. b koji glase:

»Članak 12.a

(1) Protiv člana Mosta koji postupa protivno stavovima, politikama, Programu, Statutu, Protokolu te drugim aktima Mosta može se pokrenuti redovan ili žuran stegovni postupak te se mogu izreći stegovne mjere opomene, privremenog oduzimanja prava na obnašanje pojedinačnih ili svih dužnosti i/ili članskih prava, opomenu pred isključenje te isključenje iz članstva u skladu sa Statutom i Etičkim kodeksom Mosta.

(2) Zahtjev za pokretanje redovnog stegovnog postupka iz stavka 1. može podnijeti svaki član Mosta, te svako tijelo Mosta.

(3) Redovni stegovni postupak protiv člana Mosta iz stavka 1. ovog članka provodi županijska koordinacija Mosta nadležna prema mjestu njegova prebivališta.

(4) Član županijske koordinacije iz stavka 3. ovog članka protiv kojeg je predloženo pokretanje postupka iz stavka 1. ovog članka bit će izuzet od sudjelovanja u provedbi i odlučivanju u tom postupku.

(5) Iznimno od odredbe iz stavka 3. ovog članka stegovni postupak iz stavka 1. ovog članka provodi Nadzorni odbor Mosta:

– ako se pokretanje postupka predlaže protiv cijele županijske koordinacije iz stavka 3. ovog članka

– ako nije osnovana županijska koordinacija Mosta

– ako pokretanje žurnog stegovnog postupka predlaže Predsjedništvo Mosta ili

– ako se nadležnost ne može odrediti u skladu sa stavkom 3. ovog članka.

(6) Podnositelj zahtjeva iz stavka 2. ovog članka i član Mosta protiv kojeg je podnesen zahtjev mogu u redovnom stegovnom postupku izjaviti žalbu u roku 8 dana od primitka odluke kojom se postupak iz stavka 1. ovog članka rješava u prvom stupnju.

(7) O žalbi odlučuje Nadzorni odbor Mosta.

(8) U slučaju iz stavka 5. ovog članka o žalbi odlučuje Predsjedništvo Mosta, osim u slučaju provođenja žurnog stegovnog postupka kada je odluka Nadzornog odbora konačna i protiv nje se ne može izjaviti žalba.

(9) Stegovni postupak mora se dovršiti u roku od 60 dana otkako je zaprimljen zahtjev iz stavka 2. ovog članka.

(10) Iznimno od odredbe prethodnog stavka, ako se postupanjem člana ili članova Mosta iz stavka 1. ovog članka Mostu nanosi takva šteta za koju je opravdano provesti žuran stegovni postupak, Predsjedništvo Mosta donijet će odluku da se takav postupak pokrene odmah i provede u roku iz stavka 12. ovog članka.

(11) Odluka Predsjedništva iz prethodnog stavka je konačna.

(12) U slučaju iz stavka 10. ovog članka Nadzorni odbor Mosta održat će sjednicu u roku od 24 sata od primitka odluke Predsjedništva, te će u daljnjem roku od 24 sata, ako ne pozove podnositelja na ispravak, donijeti odluku iz članka 20. stavka 1. ili stavka 2. Etičkog kodeksa Mosta. Rasprava pred nadležnim vijećem zakazat će se odmah i provesti najkasnije u roku od 8 dana od donošenja odluke iz članka 20. stavka 2. Etičkog kodeksa Mosta. Nadležno vijeće će odluku iz članka 24. Etičkog kodeksa Mosta donijeti najkasnije u roku 24 sata od održavanja zadnje sjednice na kojoj se raspravljalo.

(13) Odluka nadležnog vijeća iz prethodnog stavka kojom se rješava stegovni postupak je konačna i protiv nje se ne može izjaviti žalba.

(14) Ako nadležno prvostupanjsko tijelo iz stavka 3. ovog članka ne provede stegovni postupak u roku iz stavka 9. ovog članka, Predsjedništvo može donijeti odluke iz članka 23. Statuta, raspustiti tijelo iz stavka 3. ovog članka i raspisati izbore.

(15) Ako nadležno tijelo iz stavka 5. ovog članka ne provede stegovni postupak u roku iz stavka 9. i 12. ovog članka, Predsjedništvo može sazvati izvanrednu sjednicu Glavnog odbora Mosta na kojoj će se odlučiti o opravdanosti raspisivanja prijevremenih izbora za nove članove Nadzornog odbora.

Članak 12.b

(1) Etičkim kodeksom Mosta, među ostalim, podrobnije se uređuje nadležnost županijskih koordinacija Mosta, Nadzornog odbora Mosta i Predsjedništva Mosta, pravila postupka na temelju kojih se raspravlja i odlučuje o odgovornosti i obvezama članova Mosta, stegovne mjere te izricanje stegovnih mjera, te pravila kojima se definiraju situacije potencijalnog sukoba interesa.

(2) Etički kodeks Mosta na prijedlog Predsjedništva Mosta donosi Glavni odbor Mosta većinom glasova.«

Članak 13.

Iza članka 13. dodaje se novi članak 13.a koji glasi:

»Članak 13.a

Svaka osoba neopravdanim nedolaskom u razdoblju od šest mjeseci na sastanke središnjih tijela, koordinacija te odbora i klubova Mosta čiji je član automatski gubi pravo daljnjeg rada u tijelu Mosta.«

Članak 14.

U članku 14. podstavak 8. briše se točka, te se iza riječi: »odbor« dodaje riječ: »i«.

Dodaje se podstavak 9. koji glasi:

» – Klub mladih Mosta kojeg čine osobe s navršenih 18 do navršenih 35 godina života.«

Članak 15.

U članku 15. stavak 2. briše se točka te se dodaju riječi: »i članovi svih središnjih tijela Mosta te izabrani županijski koordinatori Mosta i koordinator Mosta za Grad Zagreb kao i izabrani općinski i gradski koordinatori Mosta.«

U stavku 3. riječi »donosi Sabor Mosta« zamjenjuju se riječima: »većinom glasova donosi Glavni odbor Mosta«.

Iza stavka 3. dodaje se novi stavak 4. i glasi:

»(4) Iznimno od odredbe stavka 2. ovog članka u izvanrednim slučajevima kao što su pandemije, ugroze zdravlja velikog broja ljudi odnosno u drugim sličnim oblicima ugrožavanja života ljudi zbog fizičke nazočnosti, ili na zahtjev 2/3 (dvotrećinske) većine glasova svih članova Glavnog odbora, Sabor se može održati elektronički putem videokonferencije.«

U dosadašnjem stavku 5. riječ: »30« zamjenjuje se s riječju: »5«.

U dosadašnjem stavku 5. koji je pogrešno numeriran riječi: »trećina svih članova stranke« zamjenjuju se riječima: »polovica svih članova stranke«.

Dosadašnji stavci 4., 5., 4., 5., 6. i 7. postaju stavci 5., 6., 7., 8., 9. i 10.

Članak 16.

U članku 17. podstavak 3. briše se.

Članak 17.

U članku 18. stavci 3., 4., 5. i 6. mijenjaju se i glase:

»(3) Kandidat za Predsjednika Mosta može biti isključivo član Mosta.

(4) Prije provođenja izbora za Predsjednika Mosta, svaki kandidat koji je istaknuo pravovaljanu kandidaturu dužan je izložiti glavne odrednice svojeg programa.

(5) Predsjednik Mosta se bira većinom glasova članova Mosta koji su pristupili glasovanju (relativnom, običnom većinom).

(6) Na izbor dvojice Potpredsjednika, Političkog tajnika, četiri člana Predsjedništva, petnaestorice članova Glavnog odbora i petorice članova Nadzornog odbora na odgovarajući se način primjenjuju odredbe ovog Statuta koje uređuju izbor i uvjete za Predsjednika izuzev odredbe stavka 4. ovog članka.«

Dodaje se novi stavak 7. koji glasi:

»(7) Tajnika za mlade biraju članovi Kluba mladih Mosta.«

U stavku 9. riječi: »donosi Sabor Mosta« zamjenjuju se riječima: »većinom glasova donosi Glavni odbor Mosta«.

Dosadašnji stavci 7., 8. i 9. postaju stavci 8., 9. i 10.

Članak 18.

U članku 19. stavak 2. mijenja se i glasi:

»(2) Glavni odbor može imati do najviše 55 članova.«

Stavak 4. mijenja se i glasi:

»(4) U sastav Glavnog odbora ulaze članovi Predsjedništva, zatim direktno na unutarstranačkim izborima izabrana petnaestorica članova te 21 županijski koordinator (uključujući i koordinatora za Grad Zagreb).«

Iza stavka 4. dodaju se novi stavci 5. i 6. i glase:

»(5) Na prijedlog člana Predsjedništva u Glavni odbor Mosta može se (dvotrećinskom) 2/3 većinom glasova svih članova Predsjedništva, uz osobe iz stavka 4. ovog članka, kooptirati još šest članova Glavnog odbora s pravom glasa.

(6) Na način iz prethodnog stavka, kooptirati se može isključivo član Mosta koji svojim radom, stručnošću i javnim istupima doprinosi političkom djelovanju Mosta a s obzirom na što je opravdano istom omogućiti sudjelovanje u radu Glavnog odbora prije redovnih izbora za članove Glavnog odbora.«

Dosadašnji stavci 5., 6. i 7. postaju stavci 7., 8. i 9.

Članak 19.

Članak 21. stavak 1. podstavak 5. mijenja se i glasi:

» – u izvanrednim okolnostima (smrt, prestanak članstva u stranci, ostavka, opoziv većine članova Predsjedništva) zbog kojih Predsjedništvo ne može donijeti odluku iz članka 2. Pravilnika o postupku provođenja izbora može umjesto Predsjedništva donijeti tu odluku«.

U podstavku 6. iza riječi: »tijela« dodaju se riječi: »na prijedlog Predsjedništva ili većine članova Glavnog odbora«.

U podstavku 9. riječi: »bilo kojem obliku suradnje« zamjenjuju se riječima: »oblicima suradnje«.

Članak 20.

Članak 22. mijenja se i glasi:

»(1) Predsjedništvo Mosta ima od 11 do 13 članova.

(2) Predsjedništvo čine predsjednik Mosta, dva potpredsjednika Mosta, politički tajnik Mosta, organizacijski tajnik Mosta, tajnik za mlade, četiri izabrana člana Mosta i međunarodni tajnik Mosta.

(3) Predsjednik Mosta i politički tajnik Mosta po položaju su predsjednik i tajnik Predsjedništva.

(4) Na prijedlog člana Predsjedništva u Predsjedništvo Mosta mogu se (dvotrećinskom) 2/3 većinom glasova svih članova Predsjedništva, uz osobe iz stavka 2. ovog članka, kooptirati još dva člana Predsjedništva s pravom glasa.

(5) Na način iz prethodnog stavka, kooptirati se može isključivo član Mosta koji svojim radom, stručnošću i javnim istupima doprinosi političkom djelovanju Mosta a s obzirom na što je opravdano istom omogućiti sudjelovanje u radu Predsjedništva prije redovnih izbora za članove Predsjedništva.«

Članak 21.

U članku 23. stavak 1. podstavak 2. mijenja se i glasi:

» – odlučuje o primanju i prestanku članstva sukladno Statutu i Etičkom kodeksu Mosta«.

Podstavak 7. briše se.

U podstavku 11. riječi: »bilo kojem obliku« zamjenjuju se riječju: »oblicima«.

Dosadašnji podstavci 8., 9., 10., 11., 12., 13., 14., 15., 16. i 17. postaju podstavci 7., 8., 9., 10., 11., 12., 13., 14., 15. i 16.

Iza podstavka 16. dodaju se novi podstavci 17., 18. i 19. i glase:

» – može donositi Protokole kojima se uređuje djelovanje unutar Mosta a koji moraju biti usklađeni s općim aktima Mosta

– u slučajevima iz članka 12.a stavka 8. Statuta odlučuje o žalbi kao drugostupanjsko tijelo

– odlučuje o provođenju žurnog stegovnog postupka«

Dosadašnji podstavak 18. postaje podstavak 20.

Članak 22.

U članku 24. iza stavka 5. dodaje se novi stavak 6. i glasi:

»(6) O tijeku sjednice Predsjedništva vodi se zapisnik kad se raspravlja o bitnim političkim pitanjima ili kad iz same odluke Predsjedništva ne proizlazi razlog donošenja.

Članak 23.

U članku 25. stavak 1. podstavak 3. briše se.

Podstavak 7. briše se.

U podstavku 8. briše se točka, te se dodaje riječ: »i«.

Dodaje se podstavak 9. koji glasi:

» – imenuje međunarodnog tajnika stranke.«

Članak 24.

Članak 26. i naslov iznad njega mijenjaju se i glase:

»Potpredsjednici i drugi članovi Predsjedništva, osim tajnika

Članak 26.

(1) Most ima dva potpredsjednika i četiri člana Predsjedništva koje biraju svi članovi stranke.

(2) Potpredsjednici i drugi članovi Predsjedništva pomažu Predsjedniku, Predsjedništvu i drugim tijelima stranke u kojima zajedno sudjeluju te u osnivanju nižih ustrojstvenih jedinica.

(3) Članovi Predsjedništva koji se sukladno članku 22. stavku 4. ovog Statuta kooptiraju u Predsjedništvo imaju sva prava i dužnosti člana Predsjedništva.«

Članak 25.

U članku 27. stavak 1. mijenja se i glasi:

»(1) Četiri su tajnika stranke: politički tajnik, organizacijski tajnik, tajnik za mlade i međunarodni tajnik.«

U stavku 3. podstavak 1. riječi: »a iznimno, u slučaju iz članka 21. stavka 1, podstavka 5. ovoga statuta (izvanredne okolnosti), Glavni odbor« brišu se.

U stavku 3. podstavak 5. briše se.

U stavku 4. dodaje se novi podstavak 7. i glasi:

» – daje suglasnost regionalnom koordinatoru za poslove iz članka 36.a ovog Statuta«.

Iza stavka 4. dodaju se stavci 5. i 6. koji glase:

»(5) Tajnik za mlade:

– predsjednik je Kluba mladih Mosta

– biraju ga članovi Kluba mladih Mosta

– član je Predsjedništva Mosta od trenutka kada je izabran za tajnika za mlade pa do prestanka te dužnosti

– upravlja radom Kluba mladih Mosta i za to odgovara

– osigurava stručne preduvjete u pripremi i radu Kluba mladih Mosta te brine za provedbu njihovih odluka

– obavlja i druge aktivnosti vezano uz rad Kluba mladih Mosta

– način rada tajnika za mlade uređuje se poslovnikom kojeg donosi Klub mladih Mosta.

(6) Međunarodni tajnik poduzima međunarodne aktivnosti Mosta i o njima najmanje jednom godišnje Predsjedništvu Mosta podnosi izvještaj.«

Članak 26.

U članku 29. stavak 1. podstavak 5. mijenja se i glasi:

» – u slučajevima iz članka 12.a stavka 5. Statuta Mosta odlučuje o pokretanju stegovnog postupka i provodi stegovni postupak kao prvostupanjsko tijelo«

U stavku 1. iza podstavka 5. dodaju se novi podstavci 6. i 7. i glase:

» – u slučajevima iz članka 12.a stavka 3. Statuta Mosta odlučuje o žalbi kao drugostupanjsko tijelo

– u slučaju iz članka 12.a stavka 10. Statuta Mosta provodi žuran stegovni postupak«

Dosadašnji podstavak 6. postaje podstavak 8.

Članak 27.

Iza članka 30. dodaje se naslov i članak 30.a koji glase:

»Djelovanje Kluba mladih Mosta

Članak 30.a

(1) Izabrani Tajnik za mlade je predsjednik Kluba mladih Mosta i njime upravlja.

(2) Klub mladih Mosta prati događanja koja su povezana s politikama za mlade u Republici Hrvatskoj, kreira prijedloge javnih politika usmjerenih mladima i potiče mlade na bavljenje politikom i društvenim aktivizmom na svim razinama.

(3) Klub mladih Mosta donijet će poslovnik i njime urediti način rada.«

Članak 28.

U članku 31. stavku 2. riječi: «koje ga je izabralo,« zamjenjuju se riječima: »nadležnom za raspisivanje izbora,«.

Iza stavka 3. dodaje se novi stavak 4. i glasi:

»(4) Ako se raspišu prijevremeni izbori za članove Nadzornog odbora, u slučaju iz članka 12.a stavka 15. ovog Statuta, mandat članova Nadzornog odbora traje do izbora novih članova.«

Članak 29.

U članku 32. riječi: »Nacionalnog vijeća« brišu se.

Članak 30.

U članku 33. dodaje se novi stavak 3. i glasi:

»(3) Most će uspostaviti i regionalnu suradnju ustrojstvenih oblika iz stavka 1. i 2. ovog članka.«

Članak 31.

Iza članka 36. dodaje se članak 36.a i glasi:

»Članak 36.a

(1) Regionalnu organizaciju čine svi izabrani županijski koordinatori i regionalni koordinator kojeg imenuje Predsjednik Mosta.

(2) Regionalni koordinator stječe politički legitimitet temeljem imenovanja od strane Predsjednika Mosta koji je izabran od strane članova Mosta.

(3) Regionalni koordinator, uz prethodnu suglasnost Organizacijskog tajnika, može obavljati razgovore s političkim predstavnicima na području regije za koju je imenovan.«

Članak 32.

U članku 37. dodaju se novi stavci 2., 3., 4. i 5. koji glase:

»(2) Članovi predstavničkih tijela u jedinicama lokalne i područne (regionalne) samouprave koji su izabrani na listama Mosta obvezni su:

– redovito izvješćivati o svojem političkom djelovanju

– pravovremeno i upućeno raspravljati o pitanjima od lokalnog značaja, u skladu s nadležnostima tijela u koje su izabrani

– svoje dužnosti obavljati savjesno i pošteno, vodeći uvijek računa o najboljem interesu lokalne zajednice i ugledu Mosta

– odazvati se na svaki obrazloženi poziv nadležnog koordinatora ili Povjerenika ako koordinacija za to područje nije ustrojena, Predsjednika Mosta i Organizacijskog tajnika Mosta

– surađivati sa središnjim uredom Mosta

– aktivno doprinositi u radu koordinacije Mosta, kao i u tijelima Mosta u koja su izabrani

– poticati suradnju s članstvom Mosta sa svojeg područja političkog djelovanja i

– pridržavati se u svemu odredbi Statuta Mosta i Etičkog kodeksa Mosta kao i drugih općih akata Mosta.

(3) Za slučaj privremene ili trajnije spriječenosti da izabrani članovi postupaju u skladu s odredbama stavka 2. ovog članka, kad god je to moguće, obvezni su primijeniti institute mirovanja mandata ili ostavke.

(4) Zadaća je županijskog koordinatora Mosta koji je izabran za pojedinu jedinicu područne (regionalne) samouprave, odnosno Povjerenika koji je imenovan ako koordinacija nije osnovana, da u roku od 60 dana od dana održavanja lokalnih izbora, pripremi sve potrebno za koordinaciju rada članova izabranih na listama Mosta u predstavnička tijela u jedinicama lokalne i u područnoj (regionalnoj) samoupravi na tom području, te da potiče njihovu kontinuiranu suradnju i razmjenu iskustava u lokalnom političkom djelovanju.

(5) Zadaća je svih izabranih županijskih koordinatora Mosta, odnosno imenovanih Povjerenika ako koordinacija nije osnovana, da oni surađuju i da potiču suradnju svih članova predstavničkih tijela izabranih na listama Mosta na području Republike Hrvatske.«

Članak 33.

U članku 38. stavku 4. briše se točka, te se iza riječi »Mosta« dodaju riječi: »kojeg na prijedlog Predsjedništva Mosta donosi Glavni odbor Mosta većinom glasova.«

Članak 34.

U članku 39. riječi: »te gradskih i županijskih vijeća« brišu se.

PRIJELAZNE I ZAVRŠNE ODREDBE

Članak 35.

(1) Središnja tijela Mosta nastavljaju s radom do isteka mandata.

(2) Nova središnja tijela i članovi izabrat će se na prvim sljedećim redovnim izborima.

Članak 36.

(1) Opći akti Mosta koji nisu u skladu s ovim Statutom uskladit će se u roku od 30 dana.

(2) Do usklađenja akata iz stavka 1. ovog članka oni ostaju na snazi osim u dijelu u kojem su u suprotnosti sa Statutom.

(3) Akti koji se odnose na funkcioniranje novih središnjih tijela donijet će se u roku od 15 dana od njihovog izbora odnosno konstituiranja.

Članak 37.

Ova Statutarna odluka o izmjenama i dopunama Statuta stupa na snagu prvoga dana od dana objave u jednom od dnevnih listova ili u »Narodnim novinama« i na službenim stranicama Mosta.

7. studenoga 2020.

MOST NEZAVISNIH LISTA

Predsjednik
 Božo Petrov, v. r.